
	Legenda simbolurilor utilizate

		*	Procedura de consultare	
	***	Procedura de aprobare
	***I	Procedura legislativă ordinară (prima lectură)
	***II	Procedura legislativă ordinară (a doua lectură)
	***III	Procedura legislativă ordinară (a treia lectură)

(Procedura indicată se bazează pe temeiul juridic propus în proiectul de act.)







	Amendamente la un proiect de act

	
Amendamentele Parlamentului prezentate pe două coloane

Textul eliminat este evidențiat prin caractere cursive aldine în coloana din stânga. Textul înlocuit este evidențiat prin caractere cursive aldine în ambele coloane. Textul nou este evidențiat prin caractere cursive aldine în coloana din dreapta.

În primul și în al doilea rând din antetul fiecărui amendament se identifică fragmentul vizat din proiectul de act supus examinării. În cazul în care un amendament vizează un act existent care urmează să fie modificat prin proiectul de act, antetul conține două rânduri suplimentare în care se indică actul existent și, respectiv, dispoziția din acesta vizată de modificare. 

Amendamentele Parlamentului prezentate sub formă de text consolidat

Părțile de text noi sunt evidențiate prin caractere cursive aldine. Părțile de text eliminate sunt indicate prin simbolul ▌ sau sunt tăiate. Înlocuirile sunt semnalate prin evidențierea cu caractere cursive aldine a textului nou și prin eliminarea sau tăierea textului înlocuit. 
Fac excepție de la regulă și nu se evidențiază modificările de natură strict tehnică efectuate de serviciile competente în vederea elaborării textului final.

PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la proiectul de directivă a Consiliului de modificare a Directivei 2006/112/CE în ceea ce privește normele în materie de TVA referitoare la persoanele impozabile care facilitează vânzările la distanță de bunuri importate și aplicarea regimului special de TVA pentru vânzările la distanță de bunuri importate din teritorii terțe sau țări terțe și regimul special pentru declararea și plata TVA la import
(08710/2025 – C10‑0084/2025 – 2023/0158(CNS))
(Procedura legislativă specială – consultare repetată)
Parlamentul European,
–	având în vedere proiectul Consiliului (08710/2025),
–	având în vedere propunerea Comisiei prezentată Consiliului (COM(2023)0262),
–	având în vedere poziția sa din 22 noiembrie 2023[footnoteRef:1], [1:  JO C, C/2024/4246, 24.7.2024, ELI: http://data.europa.eu/eli/C/2024/4246/oj.] 

–	având în vedere articolul 113 din Tratatul privind funcționarea Uniunii Europene, în temeiul căruia Consiliul a consultat din nou Parlamentul (C10‑0084/2025),
–	având în vedere articolele 84 și 86 din Regulamentul său de procedură,
–	având în vedere raportul Comisiei pentru afaceri economice și monetare (A10‑0000/2025),
1.	aprobă proiectul Consiliului;
2.	invită Consiliul să informeze Parlamentul în cazul în care intenționează să se îndepărteze de la textul aprobat de acesta;
3.	solicită Consiliului să îl consulte din nou în cazul în care intenționează să modifice substanțial proiectul său;
4.	încredințează Președintei sarcina de a transmite Consiliului și Comisiei, precum și parlamentelor naționale poziția Parlamentului.

La 8 decembrie 2022, Comisia a prezentat pachetul „TVA în era digitală”, care constă în trei propuneri:
	o propunere de directivă a Consiliului de modificare a Directivei 2006/112/CE în ceea ce privește normele în materie de TVA pentru era digitală;
	o propunere de regulament al Consiliului de modificare a Regulamentului (UE) nr. 904/2010 în ceea ce privește acordurile de cooperare administrativă în materie de TVA necesare pentru era digitală;
	o propunere de regulament de punere în aplicare al Consiliului de modificare a Regulamentului de punere în aplicare (UE) nr. 282/2011 în ceea ce privește cerințele de informare pentru anumite regimuri de TVA.
Pachetul a elaborat un plan de acțiune care sublinia că trebuie să se reflecteze asupra modului în care tehnologia poate fi utilizată pentru a lupta împotriva fraudei fiscale și asupra modului în care normele actuale în materie de TVA din Uniunea Europeană ar putea fi adaptate la activitățile economice în era digitală. Cele trei modificări propuse pentru a adapta TVA-ul la era digitală sunt:
(i)	un nou sistem digital de raportare în timp real bazat pe facturarea electronică;
(ii)	o actualizare a normelor în materie de TVA pentru economia platformelor și
(iii)	o înregistrare unică în scopuri de TVA pentru întreprinderile care vând consumatorilor din întreaga Uniune.
Parlamentul European a fost consultat și și-a dat avizul cu privire la aceste propuneri legislative la 22 noiembrie 2023. În ianuarie 2025, Parlamentul a fost consultat din nou cu privire la proiectul de directivă a Consiliului de modificare a Directivei 2006/112/CE în ceea ce privește normele în materie de TVA pentru era digitală. Această nouă consultare a fost legată de regimul furnizorilor presupuși, un subiect important de dezacord în cadrul Consiliului, care a făcut deosebit de dificilă ajungerea la un compromis final (A10-0001/2025). 
Parlamentul European este consultat acum pentru a doua oară din următorul motiv.
Pachetul inițial „TVA în era digitală” conținea propunerea de a face obligatoriu ghișeul unic pentru importuri (IOSS). Totuși, statele membre au respins-o. Propunerea alternativă de a motiva utilizarea IOSS obligând furnizorii și platformele să plătească TVA la import în cazul în care nu utilizează IOSS nu a fost suficient de matură pentru a fi inclusă în pachetul „TVA în era digitală”, adoptat de Consiliu în martie 2025. 
În mai 2023, Comisia a prezentat un pachet de propuneri de reformare a Codului vamal al Uniunii, în special de eliminare a pragului de 150 EUR pentru scutirea de taxe vamale și de TVA la import. 
În vara anului 2024, în propunerile Comisiei de reformare a Codului vamal al Uniunii au fost adăugate dispoziții pentru a încuraja utilizarea IOSS, luând în considerare relația acestora cu normele vamale. Președinția poloneză a susținut că dispozițiile pentru a încuraja utilizarea IOSS, considerate ca fiind suficient de mature, ar trebui separate de propunerea vamală și că ar trebui să se cadă de acord separat asupra lor. Acest lucru a fost acceptat de către delegații.
În cadrul reuniunii ECOFIN din 13 mai 2025, Consiliul a convenit să includă dispozițiile menite să stimuleze utilizarea IOSS în Directiva TVA, care obligă furnizorii și platformele să plătească TVA la import în cazul în care nu utilizează IOSS.
În avizul său din 22 noiembrie 2023, Parlamentul European a susținut că IOSS ar trebui să funcționeze în mod transparent și sigur. El a subliniat, de asemenea, că o abordare unificată între IOSS, pe de o parte, și legislația și practica vamală, pe de altă parte, ar contribui la eliminarea inconsecvențelor, a erorilor și a dublei impuneri. În plus, Parlamentul European a subliniat că trebuie să se limiteze sarcina administrativă pentru IMM-uri. De asemenea, el a solicitat să se evalueze avantajele și dezavantajele obligației de a utiliza IOSS. 
Prin urmare, având în vedere cele de mai sus, raportorul este de părere că o procedură simplificată fără amendamente este procedura relevantă pentru această nouă consultare.

